
	Παρουσίαση του βιβλίου
της Έφης Κούτση

Ο μικρός Θεός

στο Σπίτι της Κύπρου

Την Τετάρτη 22 Νοεμβρίου 2017 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του βιβλίου της Έφης Κούτση Ο μικρός Θεός που κυκλοφορεί από τις εκδόσεις Κέδρος.
Για το βιβλίο θα μιλήσουν η κ. Ελένη Αντωνιάδου, φιλόλογος και ο κ. Γιώργος Δάμπασης, σκηνοθέτης.  Αποσπάσματα από το βιβλίο θα διαβάσει η κ. Ράνια Κωνσταντινίδη, δημοσιογράφος, ηθοποιός, συγγραφέας.
Την εκδήλωση θα συντονίσει  η κ. η Λιλίκα Αντανασιώτη, ιστορικός, αρχαιολόγος.
Η Έφη Κούτση γεννήθηκε στην Αθήνα. Σπούδασε στη Νομική Σχολή Αθηνών και φοίτησε σε σχολή Δημοσιογραφίας. Στη συνέχεια έκανε σπουδές Αρχιτεκτονικής στο Πανεπιστήμιο του Newcastle της Αγγλίας. Εργάστηκε στη Δημόσια Τηλεόραση ως μεταφράστρια και μεταγλωττίστρια. Τα τελευταία χρόνια ασχολείται με την τοπική αυτοδιοίκηση του Δήμου Κηφισιάς.

Ο 11χρονος Ιάσoνας γεννήθηκε στο νησί της Σάμου την εποχή του Πυθαγόρα, ο οποίος ήταν φίλος του πατέρα του. Όταν οι πειρατές ξεκληρίζουν το σπίτι του, ο Πυθαγόρας τον παίρνει υπό την προστασία του και γρήγορα διακρίνει ότι αυτό το παιδί βρίσκεται σε πολύ υψηλή βαθμίδα στην εξέλιξη της μετεμψύχωσης. Για να τον βοηθήσει να βρει τη μητέρα του, που οι πειρατές την έχουν απαγάγει, φεύγουν μαζί για την Αίγυπτο, χρησιμοποιώντας τις ιδιαίτερες δυνάμεις τους. Στην πορεία της περιπέτειάς τους ανακαλύπτουν ότι δύο αντιμαχόμενες θρησκευτικές ομάδες θέλουν να πάρουν στα χέρια τους, η μια τη μητέρα του Ιάσωνα και η άλλη τον ίδιο. Η πρώτη ομάδα είναι πιστοί του από αιώνες νεκρού φαραώ Ακενατόν τον οποίο θέλουν να επαναφέρουν στη ζωή, ενώ η δεύτερη αποτελείται από τους πιστούς του θεού του χάους Σηθ, τον οποίο  οι άλλοι θεοί έχουν καταραστεί να μείνει άτεκνος. Οι πιστοί του θέλουν να εξασφαλίσουν έναν γιο για τον θεό τους, που να έχει και αυτός θεϊκές ιδιότητες. Η μία περιπέτεια διαδέχεται την άλλη, μέχρι που ο Πυθαγόρας μαζί με τον Ιάσωνα γυρίζουν στη Σάμο φέρνοντας πίσω τη μητέρα του. Όμως επειδή η ζωή προμηνύεται γεμάτη εμπειρίες και δοκιμασίες για τον μικρό Ιάσoνα, το μέλλον του επιφυλάσσει πολλά.

